  Майя Бывальцева Биатлонистъёслэн калыккуспо огазеяськонзы (IBU) Удмуртиысь Александр Поварницынэз Дуннелэн кубокезлэн нырысетӥ куинь люкетъёсаз ӧз лэзьы. Со сярысь Россиысь биатлонистъёслэн огазеяськонзылэн нимлыко сайтаз ивортӥзы. Сыӵе пумкылъянэз Поварницынлэн квалификаци очкоосыз ӧвӧлэн валэктӥзы, угось со калыккуспо огазеяськонлэн ӵошатсконъёсаз 2019-тӥ арысь толсурысен ӧз пыриськылы. Лозаннаын ортчем кенешоназ IBU-лэн исполкомез выль сезонын спортсменъёсты ӵошатсконъёсы лэзёнъя куронъёссэ воштӥз.  Азьвыл улосчимес быръён стартъёсын вормисез сямен кунлэн валтӥсь сборнояз пыртӥзы вал. Табере сое Даниил Серохвостов воштоз, нош Поварницын IBU-лэн кубокез понна вожвылъяськонэ мыноз, отын Удмуртиысь Ильназ Мухаметзянов но кужымзэ мерталоз. Биатлонъя Дуннелэн кубокез понна вожвылъяськонъёс 25-тӥ шуркынмонэ Швециысь Эстерсундын кутско. Тодэ вайытом, нылъёслэн валтӥсь командаязы Удмуртиысь Ульяна Нигматуллина шедиз.  Тегъёс: Спорт Биатлон Удмуртия Россия АлександрПоварницын  